Haydée Coloso-Espino

Si Haydee Coloso-Espino (namatay noong Agosto 12, 2021) ay isang Pilipinang manlalangoy na nanalo ng sampung medalya sa Palarong Asyano (Asian Games) noong 1954, 1958 at 1962 at nakipagkumpetensiya sa Palarong Olimpiko noong 1960.

Sa larangan ng paglangoy

Nagsimulang makipagkumpetensiya si Haydee Coloso-Espino sa larangan ng paglangoy noong siya ay labingtatlong taong gulang pa lamang bilang kasama sa mga manlalaro ng Iloilo City College noong 1950.

Nagkamit siya ng sampung medalya (tatlong ginto, limang pilak at dalawang tanso) sa Palarong Asyano (Asian Games) na ginanap noong 1954 sa Maynila, 1958 sa Tokyo at 1962 sa Jakarta. Siya ay tinaguriang "Swim Queen ng Asya" at "Esther Williams ng Pilipinas".  

Labing anim na taong gulang pa lang si Haydee Coloso-Espino noong lumaban siya sa Palarong Asyano noong 1954 sa Maynila sa larangan ng paglangoy kung saan ay napanalunan niya ang gintong medalya sa 100m freestyle at sa 100m butterfly samantalang pilak na medalya naman ang kanyang nakuha sa 4×100m freestyle relay.   

Noong Palarong Asyano ng 1958 ay nagwagi siya ng gintong medalya sa 4×100m medley relay at pilak na medalya sa 100m freestyle, 200m freestyle at 4×100m freestyle relay. Samantalang noong Palarong Asyano ng 1962 ay napagtagumpayan niyang makuha ang pilak na medalya sa 4 x 100m Freestyle at tansong medalya sa 100m freestyle at 4x100m medley.

Nagkaroon siya ng pagkakataong makapaglaro sa Palarong Olimpiko noong 1960 na ginanap sa Roma, Italya sa women's 100m freestyle event. 

Mula 1953 hanggang 1955 ay binigyan ng parangal si Haydee Colosa-Espino ng Philippine Sportswriters Association.Noong 2016 ay napabilang na siya sa Philippine Sports Hall of Fame.   

Siya ay isa sa mga nagsulong para sa mga benepisyong matatanggap ng mga manlalarong lumahok sa Palarong Olimpiko at Palarong Asyano.

Sa larangan ng pagtuturo

Naging guro si Haydee Coloso-Espino pagkatapos niyang magretiro sa larangan ng mapagkumpetensiyang paglangoy noong 1962 at nagturo siya ng asignaturang edukasyong pisikal sa Far Eastern University, Lyceum of the Philippines University at Araullo High School. Nagturo siya sa Far Eastern University hanggang 1993.

Pagkamatay

Yumao si Haydee Coloso-Espino sa edad na 83 taong gulang noong Agosto 12, 2021 sa Mandurriao sa probinsiya ng Iloilo. Nagkaroon siya ng pitong anak at tatlong apo.

Mga sanggunian

Mga manlalangoy
Mga manlalarong Pilipino
Mga Pilipinong guro